Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan mukainen tuote-eritelmän muun kuin vähäisen muutoksen hyväksymistä koskevan hakemuksen julkaiseminen

(2020/C 263/05)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”ACEITE DE LA COMUNITAT VALENCIANA”

EU-nro: PDO-ES-0720-AM01 – 1.2.2016

SAN (X) SMM ()

1. Hakijaryhmä ja oikeutettu etu

Asociación para la promoción de la DO Aceite de la Comunitat Valenciana

C/ Sagunto, 39.- 12400 Segorbe

2. Jäsenvaltio tai Kolmas Maa

Espanja

3. Eritelmän kohta, jota / kohdat, joita muutos koskee

☐ Tuotteen nimi

☒ Tuotteen kuvaus

☐ Maantieteellinen alue

☒ Alkuperätodisteet

☒ Tuotantomenetelmä

☒ Yhteys maantieteelliseen alkuperään

☐ Merkinnät

☒ Muut [valvontaelin]

4. Muutoksen/muutosten tyyppi

☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti

☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti

5. Muutos/muutokset

5.1 Tuotteen kuvaus (osio C), Eritelmään liittyvän tuotteen kuvaus ja yhtenäisen asiakirjan 3.2 kohta:

Muutetaan seuraavia analyyttisiä parametrejä: K270, öljyhappo-, palmitiinihappo-, ekosaeenihappoarvot ja hedelmäisyyden, pistävyyden ja kitkeryyden mediaaniarvot.

Muutosten syyt:

Nykyisen suojatun alkuperänimityksen ”Aceite de la Comunitat Valenciana” tuote-eritelmässä vahvistetaan alueella ennen vuotta 2007 – eli vuotta, jona SAN-rekisteröintiprosessi alkoi – tuotettujen ekstra-neitsytoliiviöljyjen ominaisuudet.

Viime vuosina, etenkin vuodesta 2010 alkaen, Valencian ilmasto on muuttunut merkittävästi: kuivuusjaksot ovat pidentyneet, ja keskimääräiset lämpötilat ovat korkeampia.

Vuosia, joina kunkin kuukauden keskimääräinen lämpötila ylittää aikaisempien vuosien normaalit keskiarvot, on ollut yhä enemmän vuodesta 2000 lähtien. Tämä kasvu on erityisen suurta kesäkuukausina, kuten lämpötilojen yleinen nousu on osoittanut.

Sademääristä todettakoon, että Välimeren ilmastossa sateet keskittyvät yleensä syksyyn ja talveen, mikä tarkoittaa, että kaikki sademallit näiden kuukausien aikana on otettava huomioon. Näin ollen kuukaudet syyskuusta joulukuuhun ovat olleet perinteisesti kaikkein sateisimpia. Vuodesta 2000 keskimääräisten sateiden määrä on yleensä vähentynyt näiden kuukausien aikana.

Huomioitavaa on se, että ilmastonmuutoksen johdosta suurin osa sateista on viime vuosina useimmiten osunut vain muutamalle päivälle 2–3 päivää kestävien runsaiden sateiden muodossa. Tämän vuoksi vettä valuu paljon ja sitä on rajoitetusti saatavilla viljelmille, ja lisäksi maaperän vedenpidätyskyky pienenee ja sadot jäävät aiempaa pienemmiksi.

Näillä muutoksilla on väistämätön suora vaikutus öljyn fysikaalis-kemiallisiin parametreihin. Rasvahappojen koostumus vaihtelee tuotantoalueen (leveysaste ja ilmasto-olot), oliivilajikkeen ja kypsyysasteen mukaan.

Nämä analyyttisten parametrien muutokset liittyvät edellä kuvattuihin Valencian autonomisen yhteisön ilmaston merkittäviin muutoksiin. Näillä uusilla ilmasto-oloilla on suora vaikutus oliivin viljelykiertoon, koska kukinta tapahtuu aikaisemmin ja kasvukausi on pidentynyt. Lämpötila nostaa monityydyttymättömien rasvahappojen, erityisesti linolihapon, pitoisuutta hedelmissä. Linolihapossa on konjugoituneita kaksoissidoksia, mikä edistää kromoforien ultraviolettisäteilyn absorbointia, mikä taas johtaa siihen, että K270-parametrin arvo on hieman korkeampi kuin alkuperäisessä tuote-eritelmässä ehdotettu arvo. K270-parametrin arvoja on muutettava vastaamaan suojatun alkuperänimityksen ”Aceite de la Comunitat Valenciana” piiriin kuuluvista öljyistä saatuja todellisia arvoja, jotka liittyvät maantieteellisen alueen ilmasto-olosuhteisiin.

Hedelmäisyyden mediaaniarvoja ehdotetaan muutettavaksi arvoon > 2,5 niin, että ”kypsä hedelmäisyys” sisällytetään tätä SAN-merkintää luonnehtivien öljyjen ominaisuuksiin.

Korkeammat lämpötilat tarkoittavat, että hedelmä kypsyy aikaisemmin, jotta saadaan aikaan oliivien kypsä hedelmäisyys, ja näin ollen Serrana-, Farga- ja Morruda-lajikkeiden maku on makeampi, eikä niin voimakas, kun taas vähäisemmät sateet voivat vahvistaa esimerkiksi Blanqueta- tai Villalonga-lajikkeiden kitkeryyttä ja mausteisuutta.

Useita vuosia samoina pysyneiden ilmasto-olojen (alhainen sademäärä ja korkeat lämpötilat) ja alueella tuotetuista öljyistä koottujen analyysien jälkeen on tarpeen mukautua uusiin olosuhteisiin ja muuttaa tiettyjä parametrejä, jotta eritelmä vastaa nykyhetken oliiviöljyntuotantoa Valenciassa.

Tämä muutos vaikuttaa tuote-eritelmään (osio C) ja yhtenäiseen asiakirjaan (3.2 kohta). Seuraavia kohtia on tarkistettu molemmissa asiakirjoissa:

Aikaisempi sanamuoto:

”Ekstra-neitsytoliiviöljy:

— K270 ≤ 0,15

— Öljyhappopitoisuus kokonaisrasvahappopitoisuudesta 70–82 %.

— Palmitiinihappopitoisuus kokonaisrasvahappopitoisuudesta 9,5–12 %

— Eikosaeenihappo kokonaisrasvahappopitoisuudesta < 0,5 %.

— Hedelmäisyyden mediaaniarvo > 3 ja < 6.

— Pistävyyden mediaaniarvo > 1 ja < 3.

— Kitkeryyden mediaaniarvo > 1 ja < 3.

— Hedelmäisyyden mediaaniarvon ja kitkeryyden ja pistävyyden mediaaniarvojen välisen suhteen on annettava tulokseksi arvo, jonka perusteella öljyä voidaan pitää tasapainoisena.”

Uusi muoto

”Ekstra-neitsytoliiviöljy:

— K270 < 0,18

— Öljyhappopitoisuus kokonaisrasvahappopitoisuudesta 60–82 %.

— Palmitiinihappopitoisuus kokonaisrasvahappopitoisuudesta 7,5–20 %

— Eikosaeenihappo kokonaisrasvahappopitoisuudesta < 0,4 %.

— Hedelmäisyyden mediaaniarvo > 2,5.

— Pistävyyden mediaaniarvo ≥ 1,5.

— Kitkeryyden mediaaniarvo ≥ 1,5.

— Hedelmäisyyden mediaaniarvon ja kitkeryyden ja pistävyyden mediaaniarvojen välinen suhteen on annettava tulokseksi arvo, jonka perusteella öljyä voidaan pitää tasapainoisena. Kitkeryyden ja pistävyyden mediaaniarvot eivät missään oloissa ylitä hedelmäisyyden mediaania kahdella yksiköllä.”

5.2 Alkuperätodisteet (osio E), Eritelmään liittyvät alkuperätodisteet)

Osion ”E) Eritelmään liittyvät alkuperätodisteet” sanamuotoa on muutettu siten, että vahvistetaan parempi järjestelmä, jolla tarkastetaan tuotteen alkuperä ja määritellään rekisterit, joita on pidettävä.

Osion uudelleenlaatimisen syyt:

Laaditut erityiset tarkastusmenettelyt on kuvattu tämän osion uudessa sanamuodossa, joka laadittiin aikaisemmin niin, että yksityiskohtaisuuden taso vastaa enemmän laatukäsikirjaa. Siksi sitä on muutettu kuvaamaan asianmukaisella tavalla tekijöitä, joita tarvitaan suojatun alkuperänimityksen ”Aceite de la Comunitat Valenciana” valvonnassa.

Tämä muutos vaikuttaa tuote-eritelmään.

Osion ”E) Eritelmään liittyvät alkuperäistodisteet” aikaisempi sanamuoto:

”— Asiakirjatodisteet tuottajien antamista vuosi-ilmoituksista, joissa esitetään yksityiskohtaisesti lohkojen maarekisteritiedot ja niiden sijainti, pinta-ala, arvioitu tuotos jne. ja jotka näin ollen osoittavat, että oliivit ovat peräisin sellaisella tuotantoalueella sijaitsevista oliivitarhoista, jonka osalta on osoitettu, että sillä viljellään sallittuja lajikkeita.

— Käytössä on viljely- ja tuotantokäytäntöjen tarkastus-, valvonta- ja kirjausjärjestelmät, jotka ovat sääntelyasiakirjan säännösten mukaisia ja takaavat tuotteen jäljitettävyyden.

— Öljypuristamot erottavat öljyn tässä eritelmässä vahvistettujen edellytysten mukaisesti ja varastoivat sen laitoksiin, jotka takaavat sen optimaalisen säilyvyyden.

— Öljypuristamot valvovat, että öljyn fyysiset, kemialliset ja aistinvaraiset ominaisuudet säilyvät varastointivaiheessa ja että öljyn kaupallisen elinkaaren ajan on olemassa valvontasuunnitelma ja menettelyt, joilla estetään vaaditun laatutason alittavan öljyn jakelu ja markkinointi alkuperänimityksellä.”

Osion ”E) Eritelmään liittyvät alkuperäistodisteet” uusi sanamuoto:

”Todisteet siitä, että öljy on peräisin yksilöidyltä alueelta, saadaan valvonta- ja varmentamismenettelyillä, joissa otetaan huomioon seuraavat näkökohdat:

— Oliivitarharekisteri, johon on merkitty lajikkeet, tilan omistajat ja lohkot, joille rekisteröintiä on haettu.

— Tuotanto- ja pullotusyritysten rekisteri, johon on merkitty sen yrityksen omistaja ja laitokset, joille rekisteröintiä on haettu.

— Rekisteröityjen toimijoiden omavalvonta: Rekisteröidyt toimijat pitävät kirjaa tekemistään tarkastuksista, jotta ne voivat osoittaa täyttävänsä eritelmän vaatimukset ja raaka-aineen alkuperän. Tällaista omavalvontaa koskevat vaatimukset on määritelty laadunhallinnan käsikirjassa.

— Jäljitettävyys: Kaikissa tuotanto-, jalostus- ja pakkausvaiheissa varmistetaan jäljitettävyys, jonka avulla voidaan varmistaa suojatulla alkuperänimityksellä varustetun öljyn alkuperä. Täytäntöönpannulla jäljitettävyysjärjestelmällä on pystyttävä osoittamaan jokaisen raaka-aine-erän ja jokaisen toimitetun Aceite de la Comunitat Valencian -erän välinen yhteys.

— Valvonta ja sertifiointi: Valvontaelin valvoo rekisteröityjen toimijoiden omavalvontaa ja jäljitettävyysjärjestelmää sekä tuotantoprosessia. Lisäksi se valvoo öljyn ominaisuuksia tuote-eritelmän mukaisesti. Valvonta perustuu määräaikaisiin tarkastuksiin, asiakirja-aineiston (rekisterien) tarkasteluun ja pakatun öljyn laatutarkastuksiin.

— Jos tämän tuote-eritelmän vaatimukset eivät täyty, öljyä ei voida saattaa markkinoille suojatulla alkuperänimityksellä.”

5.3 Tuotantomenetelmän kuvaus (eritelmän osio F)

Aiemmassa sanamuodossa esitettiin tyhjentävä selostus kaikista viljelykäytännöistä ja suoritetuista öljyntuotantovaiheista riippumatta siitä, oliko niillä suora vaikutus tuotteen erityisominaisuuksiin. Osiota oli syytä yksinkertaistaa.

Osion uudelleenlaatimisen syyt:

Aikaisempaan tuotantomenetelmän kuvaukseen sisältyvä kuvaus oli sekä liian pitkä että hyvin yleisluontoinen. Osiota on muutettu aiempaa ytimekkäämmäksi, ja siinä kuvataan konkreettisia alueella noudatettuja käytäntöjä, jotka antavat suojatun alkuperänimityksen ”Aceite de la Comunitat Valenciana” piiriin kuuluvalle öljylle sen erityisluonteen.

Tämä muutos vaikuttaa tuote-eritelmään.

Osion ”F) Eritelmään liittyvä tuotantomenetelmän kuvaus” aiempi sanamuoto:

”— Puut istutetaan riveihin, keskimääräinen istutustiheys on 101,7 oliivipuuta hehtaaria kohti (istutusväli noin 10 x 10 metriä) ja yksi varttamisoksa puuta kohti. Puut istutetaan pääasiassa sateenvaraisille maille. Keskimääräinen oliivi- ja öljysato puuta kohti on hyvin pieni (2 kg öljyä/puu ja 10 kg oliiveja/puu), mikä on tyypillistä perinteiselle alhaisen tuotoksen oliivitarhalle.

— Perinteisiä oliivinviljelymenetelmiä käytetään tavalla, jolla on mahdollisimman pieni vaikutus ympäristöön. Tämän mahdollisimman vähäisen ympäristövaikutuksen sertifioimiseksi ja takaamiseksi ja jotta varmistetaan Aceite de la Comunitat Valenciana -alkuperänimityksen piiriin kuuluvien viljelijöiden oliivinviljelylohkoilta peräisin olevan tuotoksen jäljitettävyys, kustakin yhdenmukaisesta viljely-yksiköstä on täytettävä toimintaloki, jossa luetellaan kaikki eri lohkoilla suoritetut viljelykäytännöt. Sääntelyneuvosto toimittaa lokin kaikille jäsenille.

— Pääasialliset suoritetut viljelykäytännöt ovat seuraavat: — Maanparannus ja lannoitus — Muokkaus ja maaperän käsittely — Leikkaus — Kastelu — Tuholaisten ja tautien torjunta

— Oliivit korjataan suoraan puusta useimmiten käsin perinteisellä nk. lypsymenetelmällä. Suurempien satojen tapauksessa voidaan myös käyttää erilaisia koneita edellyttäen, että oliivin laatu ei vaarannu.

— Korjatut oliivit laitetaan muovilaatikoihin tai puhtaisiin perävaunuihin ja kuljetetaan puristamoon samana päivänä. Kuljetuksen on tapahduttava asianmukaisissa olosuhteissa, jotta oliivit saapuvat määränpäänä oleviin laitoksiin ehjinä. Oliivien kovakätistä käsittelyä, sopimattomia säiliöitä ja säiliöiden liikatäyttöä vältetään, jotta oliivit eivät kolhiinnu ja lytisty.

— SAN Aceite de la Comunitat Valenciana -oliiviöljyn tuotantoon käytetään ainoastaan puusta kerättyjä oliiveja. Maasta kerätyt oliivit hylätään poikkeuksetta.

— Nämä vaatimukset tarkistetaan öljypuristamoissa, joihin raaka-aine eli oliivit toimitetaan ja joissa on käytössä työmenetelmät ja dokumentoidut menettelyt, joilla taataan vaatimusten noudattaminen. Puristamoissa on siis oltava laitteet ja/tai järjestelmät, joilla varmistetaan erilaatuisten oliivien erottelu.

— Öljyn tuotantoprosessissa on seuraavat vaiheet: — Oliivien kuljetus: tapahtuu optimaalisissa hygieniaolosuhteissa ja siten, että oliivit eivät vahingoitu. — Oliivien vastaanotto: tunnistetaan vastaanotetun oliivierän alkuperä. — Oliivien käsittely: käsittely, murskaaminen, uuttaminen ja säilyttäminen asianmukaisin menetelmin, jotta tuloksena on huippulaatuinen tuote, jonka ominaisuudet ovat alueen öljyille tyypilliset. Oliivien korjuun ja tuotantolaitoksessa käsittelyn välinen aika saa olla enintään 48 tuntia.

— Oliivien käsittelyssä otetaan huomioon seuraavat näkökohdat: — Oliivit murskataan tasaisella menetelmällä. — Oliivimassan lämpötila ei saa olla niin korkea, että öljyn fyysiset, kemialliset ja aistinvaraiset ominaisuudet kärsivät. — Ainoa sallittu lisäaine on elintarviketalkki. — Faasit erotetaan pääasiassa sentrifugoinnilla. — Horisontaalisessa ja vertikaalisessa selkeytysvaiheessa tarvittaessa lisätyn veden lämpötila ei saa koskaan olla korkeampi kuin 36 °C. — Öljyn luonnollinen selkeytys riippuu öljyn sisältämien epäpuhtauksien määrästä. — Öljy varastoidaan ruostumattomasta teräksestä tai muista materiaaleista tehtyihin täysin suljettuihin tankkeihin, joista on oltava mahdollista ottaa näytteitä ja jotka on voitava puhdistaa asianmukaisesti ja tyhjentää säännöllisesti. Öljyn laadun säilymisen on oltava taattu vähintään vuoden ajan.

— Öljyn pakkaamisessa otetaan huomioon seuraavat näkökohdat: — Aceite de la Comunitat Valenciana -oliiviöljy voidaan pakata missä tahansa yrityksessä ilman maantieteellisiä rajoituksia. — Öljy on pakattava astioihin, jotka takaavat tuotteen hyvän säilymisen. Ne voivat olla elintarvikekäyttöön soveltuvaa polyeteeniä, lasia, päällystettyä metallia tai keramiikkaa. Ensisijaisesti on käytettävä pakkauksia, jotka suojaavat tuotteen mahdollisimman hyvin valolta, lämmöltä jne. — Pakkausten enimmäisvetoisuus on 5 litraa; sallitut pakkauskoot ovat 100, 250, 500, 750 senttilitraa, 1, 2, 2,5, 3 ja 5 litraa.”

Osion ”F) Eritelmään liittyvä tuotantomenetelmän kuvaus” uusi sanamuoto:

”Oliivit poimitaan yksinomaan suoraan puusta perinteisiä menetelmiä käyttäen käsin tai täristimen avulla, jolloin maahan levitetään kangas, millä estetään sekä oliivien vahingoittuminen että niiden joutuminen kosketuksiin maaperän tai sadonkorjuukoneilla. Jotta oliivit eivät vahingoittuisi tai pilaantuisi, ne kuljetetaan tuotantolaitokseen aina irtotavarana laatikoissa tai tukevissa säiliöissä, joiden vetoisuus on rajallinen, tai perävaunuissa. Säkeissä kuljettaminen on kielletty, sillä se vahingoittaa hedelmiä. Oliivien korjuun ja tuotantolaitoksessa käsittelyn välinen aika saa olla enintään 48 tuntia. Öljyjä, jotka tuotetaan puristamalla oliivin puristemassa (orujo) tai öljykakku (alperujo) uudelleen, ei hyväksytä.”

5.4 Tuote-eritelmän yhteys maantieteelliseen alueeseen (osio H) ja yhtenäisen asiakirjan 5 kohta)

Muutetaan yhteyttä maantieteelliseen alueeseen koskeva osio:

a) Päivitetään lämpötiloja ja sademääriä koskevat tiedot vastaamaan viime vuosien tosiasiallisia tietoja.

b) Muutetaan joitakin öljyn analyyttisiä parametrejä: — hedelmäisyyden aste → > 2,5 (aikaisemmin > 5) — pistävyyden aste → ≥ 1,5 (aikaisemmin 1–3) — lisätään tieto, että kitkeryyden ja pistävyyden mediaaniarvot ylittävät [sic] hedelmäisyyden mediaanin kahdella yksiköllä, joten öljy on aina tasapainoista.

Osion uudelleenlaatimisen syyt:

Kuten 5.1 kohdassa todetaan, Valencian ilmastossa on havaittu viime vuosina merkittävä muutos. Yhteyttä koskeva osio oli tarpeen muotoilla uudelleen, jotta se kuvaisi nykyisiä ilmastoparametrejä.

Lisäksi tässä eritelmän muutosta koskevassa hakemuksessa ehdotetaan öljyn eri analyysiparametrien muuttamista (ks. 5.1 kohta). Jotkin näistä parametreistä esiintyvät myös yhteydessä maantieteelliseen alueeseen, joten arvojen on oltava samat kuin osiossa ”Tuotteen kuvaus”.

Näiden muutosten taustalla on viime vuosien aikana ilmasto-oloissa tapahtunut muutos. Lämpötilojen lievä nousu yhdessä huomattavasti pienemmän sademäärän kanssa heijastuu alkuperänimityksen ”Aceite de la Comunitat Valenciana” piiriin kuuluvan öljyn analyyttisissä ja aistinvaraisissa parametreissä.

Nämä lämpötilat, jotka merkitsevät leutoja talvia (keskimäärin 7–11 °C) ja kuumia kesiä (korkeampi keskilämpötila, 22–26 °C), siirtävät kukintaa eteenpäin ja näin ollen pidentävät kasvukautta.

Lämpötilan nostaa monityydyttymättömien rasvahappojen, erityisesti öljy- ja linolihapon, pitoisuutta hedelmissä. Linolihapossa on konjugoituneita kaksoissidoksia, mikä edistää kromoforien ultraviolettisäteilyn absorbointia, mikä johtaa siihen, että K270-parametrin arvo≤ 0,18.

Kaikki nämä sateeseen ja lämpötiloihin liittyvät parametrit antavat hedelmille suhteellisen suuren öljyhappopitoisuuden, joka on suojelluilla lajikkeilla 60–82 %; linoleenihappopitoisuus > 8 % ja palmitiinihappopitoisuus 7,5–20 %.

Ehdotetuilla muutoksilla pyritään kuvaamaan alkuperänimityksen piiriin kuuluvalta alueelta saatu öljy ja samalla säilyttämään sen laatu.

Tämä muutos vaikuttaa tuote-eritelmään (osio H) ja yhtenäiseen asiakirjaan (5 kohta). Sen asiaankuuluvissa kohdissa säädetään seuraavaa molemmissa asiakirjoissa:

Osion ”H) Eritelmän yhteys maantieteelliseen alueeseen” ja yhtenäisen asiakirjan 5 kohdan aikaisempi sanamuoto:

”Luontoon liittyvät tekijät

Yksilöidyllä alueella vallitsee tyypillinen Välimeren ilmasto. Sille ovat ominaisia leudot talvet, vähäiset sateet, jotka ajoittuvat enimmäkseen syksyyn ja kevääseen, sekä erittäin kuivat kesät. Välimeren, Iberian niemimaan ja Atlantin valtameren yhteisvaikutus tasaa maantieteellisen alueen ilmastoa. Käytännössä ilmastolliset tekijät ilmenevät erityisen yhdenmukaisina tärkeimpien viljelyvaiheiden eli kukinnan, oliivien kasvamisen loppuvaiheen ja öljypitoisuuden kehittymisen aikana Niiden suhteen sovelletaan seuraavia periaatteita:

— Oliivipuiden tuotantoalueen vuotuiset keskilämpötilat ovat 12–16 °C; vaihtelu talven (6–10 °C) ja kesän (22–26 °C) välillä on huomattavan suuri. Tällaiset lämpötilat ovat suotuisia oliivipuun fenologiselle kehittymiselle.

— Vuoden keskimääräinen sademäärä on 500–600 mm, ja se vaihtelee jonkin verran: erityisen kuivina vuosina 200–300 mm ja enimmillään 700–800 mm.

Maaperä on pääosin kalkkikivipitoista, vaikka tietyissä osissa esiintyy myös hiekkakiveä, merkeliä ja kipsikiveä. Mesotsooiselta kaudelta peräisin oleva pohjakerros on yleensä muodostunut pääasiassa liitu- ja jurakautisesta kalkkikivestä, jonka seassa on myös hieman merkeliä ja hiekkakiveä. Viljelymaa on muodostunut uudemmasta sedimenttiaineksesta ja koostuu pääosin Välimeren punaisesta maannostyypistä (Terra Rossa) syntyneestä tertiääri- ja kvartäärikautisesta aineksesta. Se on koostumukseltaan ja rakenteeltaan hyvää, vettä läpäisevää ja soveltuu erinomaisesti oliivinviljelyyn.

Maantieteellisen alueen pinnanmuodostus laskee asteittain Iberian ja Andalusian ylänköjä reunustavilta vuorilta laaksojen kautta itään kohti rannikkoa. Oliivinviljely rajoittuu alueelle, joka sijaitsee 300–600 metrin korkeudessa merenpinnasta, koska erityisesti sitrushedelmien tehoviljelyyn käytetyt keinokastellut hedelmätarhat ovat levittäytyneet rannikolta länteen päin, minkä takia oliivipuun vaatimat ympäristöolosuhteet ovat hyvin yhdenmukaiset yksilöidyllä maantieteellisellä alueella. Iberian niemimaan itäosan maatalousmaisemaa, joka on kuivaa metsämaata (”arbolado de secano”), hallitsevat suurimmaksi osaksi oliivipuu, mantelipuu ja johanneksenleipäpuu.

Inhimilliset tekijät

Oliivipuita esiintyi Valencian alueella jo roomalaisajalla yli kaksi vuosituhatta sitten. Sen viljelystä on säilynyt jälkiä Maestrazgo de Castellónin alueella Roomasta Cádiziin kulkevan Via Augustan varrella. Alueella tavataan edelleen useita yli tuhannen vuoden ikäisiä oliivipuita, joihin on helppo käydä tutustumassa. Siitä on kiittäminen Maestrazgon osuuskuntien käynnistämää aloitetta, joka tarjoaa matkailijoille useampia reittejä, jotka kertovat oliivipuun tuhatvuotisesta historiasta.

On syytä korostaa myös kasvitieteilijä Cavanillesin työpanosta teoksessa ”Observaciones sobre la Historia Natural, Geografía, Agricultura, población y frutos del Reino de Valencia” (1795–1797). Hänen havaintonsa maataloudesta ja erityisesti oliivinviljelystä ja oliiviöljyn valmistuksesta ovat erittäin mielenkiintoisia ja koskevat koko Valencian tuotantoaluetta. Oliiviöljyn nimitykseen ja oliivinviljelyyn viitataan useammassa yhteydessä.

Oliivinviljely on vahvasti juurtunut kaikkien niiden alueiden elinkeinoelämään, joilla sitä harjoitetaan. Tämä johtuu pääasiassa viljelyn jatkuvasta luonteesta. Sen ympärille on kehittynyt kokonainen maatalousteollisuus- ja talousjärjestelmä, joka on edesauttanut maaseutualueiden sosiaalis-taloudellista kehitystä mahdollistamalla ympäristöllisesti kestävän viljelyn säilymisen alueilla, joiden ilmasto- ja maaperäolosuhteet eivät sovellu muunlaiseen tuotantoon.

Yksilöidyn maantieteellisen alueen viljelylohkojen jakautuminen on säilynyt aivan erityisenä. Erittäin pieni tilakoko, jyrkillä rinteillä sijaitsevat lohkot, vaikeat kulkuyhteydet, kiviaitojen rajaamat pengerretyt viljelmät, uhkaava aavikoituminen ja metsäpalot, suhteellisen köyhä, vähän orgaanisia aineksia sisältävä ja heikosti vettä pidättävä maaperä ovat kaikki tekijöitä, joiden perusteella oliivipuulla on yksilöidyn maantieteellisen alueen ekosysteemin säilymisen kannalta ratkaisevan tärkeä ympäristöllinen merkitys.

Yksilöidyn maantieteellisen alueen viljelymaan käyttötapa vastaakin pienviljelyyn ilman keinokastelua perustuvaa maatalousmallia; oliiviöljyn tuotanto tapahtuu yleensä osuuskuntien puitteissa, ja oman kulutuksen osuus on suuri. Viljelijöiden tekninen osaaminen on suurelta osin kulkenut perintönä perheessä.

Maantieteellisen alueen ilmasto-, maaperä-, ympäristö- ja väestöolosuhteiden sekä alueen oliivipuiden fenologisen kehityksen perusteella voidaan todeta, että yksilöity maantieteellinen alue on yhdenmukainen kokonaisuus, jolla vallitsevat ekologisesti samanlaiset oliivinviljelyedellytykset. Tutkimuksessa todetaan, että oliiveja kasvatetaan yhtenäisissä ekologissa olosuhteissa koko yksilöidyllä maantieteellisellä alueella.

Tuotteen erityisyys

Aceite de la Comunitat Valenciana -oliiviöljyn erityisyys perustuu ennen muuta sen lajikekoostumukseen. Farga, Serrana, Morrudas, Villalonga ja Blanqueta ovat yksilöidyn maantieteellisen alueen kotoperäisiä lajikkeita. Niistä saadaan öljyä, jonka ominaisuudet ovat ainutkertaiset niin rasvahappokoostumuksen kuin aistinvaraisten ominaisuuksienkin suhteen.

Yksilöidyltä maantieteelliseltä alueelta saadaan oliiviöljyä, jonka rasvahappokoostumus on hyvin tasapainoinen ja jossa öljyhapon, linolihapon ja linoleenihapon osuudet ovat suhteellisen suuret. Tämän vuoksi Aceite de la Comunitat Valenciana -oliiviöljyn tyydyttymättömien ja tyydyttyneiden rasvahappojen välinen suhde on hyvin korkea.

Aistinvaraisesti tämän oliiviöljyn aromaattinen kirjo ja monipuolisuus on mitä laajin. Hedelmäisyyden aste on yli 5, ja siinä tuntuvat vihreiden oliivien, mantelin, vihreiden lehtivihannesten, sitrushedelmien, banaanin ja ruohon aromit. Pistävyyden ja kitkeryyden asteet ovat yhden ja kolmen välillä. Aiemmin todetun perusteella hedelmäisyyden sekä kitkeryyden ja pistävyyden mediaanien välinen suhde tekee öljystä tasapainoisen.

Maantieteellisen alueen ja tuotteen laadun tai ominaisuuksien välinen syy-seuraussuhde

Tärkeimmät tekijät, jotka antavat Aceite de la Comunitat Valenciana -oliiviöljylle ainutlaatuiset ominaisuudet ja osoittavat tuotteen laadun ja maantieteellisen alueen välisen yhteyden, on esitetty seuraavassa:

Farga, Serrana, Morrudas, Villalonga ja Blanqueta ovat yksilöidyn maantieteellisen alueen kotoperäisiä lajikkeita. Ne edustavat kyseisellä alueella Iberian niemimaan itäosalle tyypillistä lajikkeiden perinteisyyttä, rikkautta ja monimuotoisuutta. Ne ovat sopeutuneet hyvin paikallisiin olosuhteisiin, koska kyseinen kasviaineisto on paikallisten viljelijöiden aikojen kuluessa valikoimaa ja lisäämää.

Lajikeprofiili ja pinnanmuodostus saavat aikaan sen, että sadonkorjuuaika yksilöidyllä maantieteellisellä alueella on hyvin pitkä (lokakuusta helmikuuhun). Viljelylohkojen pienen koon vuoksi tuotos on rajallinen. Viljelijä tekee viljelysuunnitelman ja päättää sadonkorjuun alkamisajankohdan kullakin viljelemällään lohkolla sen mukaan, kuinka hänen pieni tuotantonsa kypsyy, jolloin sadonkorjuu on helpompi suunnitella täsmällisemmin. Näin voidaan varmistaa tasaisen kypsien oliivierien jatkuva tasainen toimittaminen tarhoilta murskaamoon ilman välivarastointia, mikä takaa aistinvaraisilta ja fysikaalis-kemiallisilta ominaisuuksiltaan tyypillisen oliiviöljyn tuottamiseen tarvittavan raaka-aineen laadun.

Oliivitarhojen sijainti 300–600 metrin korkeudessa merenpinnasta saa aikaan päivä- ja yölämpötilojen vaihtelun, joka edistää hedelmäisyyteen, kitkeryyteen ja pistävyyteen vaikuttavien aineosien kehittymistä hedelmissä. Karu ja runsaasti aktiivista kalkkia sisältävä maaperä, jossa oliivitarhat yleensä sijaitsevat, on myös aistinvaraisiin erityisominaisuuksiin vaikuttava tekijä.

Tuotantoalueen erityiset ilmasto-olosuhteet ilmenevät sekä lämpötiloissa että sademäärissä. Sateiden keskittymisellä syksyyn ja kevääseen on suunnattoman positiivinen vaikutus viljelyyn ja jalostettujen oliivien laatuun, koska sade pehmentää niiden aromaattista ja aistinvaraista profiilia. Kevätsateet edistävät puiden versomista, mikä puolestaan vaikuttaa seuraavien vuosien satoihin. Myös Välimeren läheisyydestä johtuvat lauhkeat lämpötilat niin talvella kuin kesälläkin rikastavat aromia, jonka ansiosta Aceite de la Comunitat Valenciana -oliiviöljy saa ainutlaatuiset ominaisuutensa.”

Osion ”H) Eritelmän yhteys maantieteelliseen alueeseen” ja yhtenäisen asiakirjan 5 kohdan uusi sanamuoto:

”Luontoon liittyvät tekijät

Yksilöidyllä alueella vallitsee tyypillinen Välimeren ilmasto. Sille ovat ominaisia leudot talvet, vähäiset sateet, jotka ajoittuvat enimmäkseen syksyyn ja kevääseen, sekä erittäin kuivat kesät. Välimeren, Iberian niemimaan ja Atlantin valtameren yhteisvaikutus tasaa maantieteellisen alueen ilmastoa. Käytännössä ilmastolliset tekijät ilmenevät erityisen yhdenmukaisina tärkeimpien viljelyvaiheiden eli kukinnan, oliivien kasvamisen loppuvaiheen ja öljypitoisuuden kehittymisen aikana Niiden suhteen sovelletaan seuraavia periaatteita:

— Oliivipuiden tuotantoalueen vuotuiset keskilämpötilat ovat 15–18 °C; vaihtelu talven (7–11 °C) ja kesän (22–26 °C) välillä on huomattavan suuri. Tällaiset lämpötilat ovat suotuisia oliivipuun fenologiselle kehittymiselle.

— Vuoden keskimääräinen sademäärä on 400–500 mm, ja se vaihtelee jonkin verran (erityisen kuivina vuosina 200–300 mm ja enimmillään 700–800 mm). Viime vuosina alueella on ollut havaittavissa huomattavaa sademäärien pienenemistä.

Maaperä on pääosin kalkkikivipitoista, vaikka tietyissä osissa esiintyy myös hiekkakiveä, merkeliä ja kipsikiveä. Mesotsooiselta kaudelta peräisin oleva pohjakerros on yleensä muodostunut pääasiassa liitu- ja jurakautisesta kalkkikivestä, jonka seassa on myös hieman merkeliä ja hiekkakiveä. Viljelymaa on muodostunut uudemmasta sedimenttiaineksesta ja koostuu pääosin Välimeren punaisesta maannostyypistä (Terra Rossa) syntyneestä tertiääri- ja kvartäärikautisesta aineksesta. Se on koostumukseltaan ja rakenteeltaan hyvää, vettä läpäisevää ja soveltuu erinomaisesti oliivinviljelyyn.

Maantieteellisen alueen pinnanmuodostus laskee asteittain Iberian ja Andalusian ylänköjä reunustavilta vuorilta laaksojen kautta itään kohti rannikkoa. Oliivinviljely rajoittuu alueelle, joka sijaitsee 300–600 metrin korkeudessa merenpinnasta, koska erityisesti sitrushedelmien tehoviljelyyn käytetyt keinokastellut hedelmätarhat ovat levittäytyneet rannikolta länteen päin, minkä takia oliivipuun vaatimat ympäristöolosuhteet ovat hyvin yhdenmukaiset yksilöidyllä maantieteellisellä alueella. Iberian niemimaan itäosan maatalousmaisemaa, joka on kuivaa metsämaata (”arbolado de secano”), hallitsevat suurimmaksi osaksi oliivipuu, mantelipuu ja johanneksenleipäpuu.

Inhimilliset tekijät

Oliivipuita esiintyi Valencian alueella jo roomalaisajalla yli kaksi vuosituhatta sitten. Sen viljelystä on säilynyt jälkiä Maestrazgo de Castellónin alueella Roomasta Cádiziin kulkevan Via Augustan varrella. Alueella tavataan edelleen useita yli tuhannen vuoden ikäisiä oliivipuita, joihin on helppo käydä tutustumassa. Siitä on kiittäminen Maestrazgon osuuskuntien käynnistämää aloitetta, joka tarjoaa matkailijoille useampia reittejä, jotka kertovat oliivipuun tuhatvuotisesta historiasta.

On syytä korostaa myös kasvitieteilijä Cavanillesin työpanosta teoksessa ”Observaciones sobre la Historia Natural, Geografía, Agricultura, población y frutos del Reino de Valencia” (1795–1797). Hänen havaintonsa maataloudesta ja erityisesti oliivinviljelystä ja oliiviöljyn valmistuksesta ovat erittäin mielenkiintoisia ja koskevat koko Valencian tuotantoaluetta. Oliiviöljyn nimitykseen ja oliivinviljelyyn viitataan useammassa yhteydessä.

Oliivinviljely on vahvasti juurtunut kaikkien niiden alueiden elinkeinoelämään, joilla sitä harjoitetaan. Tämä johtuu pääasiassa viljelyn jatkuvasta luonteesta. Sen ympärille on kehittynyt kokonainen maatalousteollisuus- ja talousjärjestelmä, joka on edesauttanut maaseutualueiden sosiaalis-taloudellista kehitystä mahdollistamalla ympäristöllisesti kestävän viljelyn säilymisen alueilla, joiden ilmasto- ja maaperäolosuhteet eivät sovellu muunlaiseen tuotantoon.

Yksilöidyn maantieteellisen alueen viljelylohkojen jakautuminen on säilynyt aivan erityisenä. Erittäin pieni tilakoko, jyrkillä rinteillä sijaitsevat lohkot, vaikeat kulkuyhteydet, kiviaitojen rajaamat pengerretyt viljelmät, uhkaava aavikoituminen ja metsäpalot, suhteellisen köyhä, vähän orgaanisia aineksia sisältävä ja heikosti vettä pidättävä maaperä ovat kaikki tekijöitä, joiden perusteella oliivipuulla on yksilöidyn maantieteellisen alueen ekosysteemin säilymisen kannalta ratkaisevan tärkeä ympäristöllinen merkitys.

Yksilöidyn maantieteellisen alueen viljelymaan käyttötapa vastaakin pienviljelyyn ilman keinokastelua perustuvaa maatalousmallia; oliiviöljyn tuotanto tapahtuu yleensä osuuskuntien puitteissa, ja oman kulutuksen osuus on suuri. Viljelijöiden tekninen osaaminen on suurelta osin kulkenut perintönä perheessä.

Maantieteellisen alueen ilmasto-, maaperä-, ympäristö- ja väestöolosuhteiden sekä alueen oliivipuiden fenologisen kehityksen perusteella voidaan todeta, että yksilöity maantieteellinen alue on yhdenmukainen kokonaisuus, jolla vallitsevat ekologisesti samanlaiset oliivinviljelyedellytykset. Tutkimuksessa todetaan, että oliiveja kasvatetaan yhtenäisissä ekologissa olosuhteissa koko yksilöidyllä maantieteellisellä alueella.

Tuotteen erityisyys

Aceite de la Comunitat Valenciana -oliiviöljyn erityisyys perustuu ennen muuta sen lajikekoostumukseen. Farga, Serrana, Morrudas, Villalonga ja Blanqueta ovat yksilöidyn maantieteellisen alueen kotoperäisiä lajikkeita. Niistä saadaan öljyä, jonka ominaisuudet ovat ainutkertaiset niin rasvahappokoostumuksen kuin aistinvaraisten ominaisuuksienkin suhteen.

Yksilöidyltä maantieteelliseltä alueelta saadaan oliiviöljyä, jonka rasvahappokoostumus on hyvin tasapainoinen ja jossa öljyhapon, linolihapon ja linoleenihapon osuus on suhteellisen suuri. Tämän vuoksi Aceite de la Comunitat Valenciana -oliiviöljyn tyydyttymättömien ja tyydyttyneiden rasvahappojen välinen suhde on hyvin korkea.

Aistinvaraisesti tämän oliiviöljyn aromaattinen kirjo ja monipuolisuus on mitä laajin. Hedelmäisyyden aste on yli 2,5, joka on mieto tai keskivahva, ja siinä tuntuvat vihreiden oliivien, mantelin, vihreiden lehtivihannesten, sitrushedelmien, banaanin ja ruohon aromit. Pistävyyden ja kitkeryyden arvot ovat yli 1,5. Kitkeryyden ja pistävyyden mediaaniarvot eivät missään oloissa ylitä hedelmäisyyden mediaania kahdella yksiköllä, joten öljy on aina tasapainoista. Aiemmin todetun perusteella hedelmäisyyden sekä kitkeryyden ja pistävyyden mediaanien välinen suhde tekee öljystä tasapainoisen.

Maantieteellisen alueen ja tuotteen laadun tai ominaisuuksien välinen syy-seuraussuhde

Tärkeimmät tekijät, jotka antavat Aceite de la Comunitat Valenciana -oliiviöljylle ainutlaatuiset ominaisuudet ja osoittavat tuotteen laadun ja maantieteellisen alueen välisen yhteyden, on esitetty seuraavassa:

Farga, Serrana, Morrudas, Villalonga ja Blanqueta ovat yksilöidyn maantieteellisen alueen kotoperäisiä lajikkeita. Ne edustavat kyseisellä alueella Iberian niemimaan itäosalle tyypillistä lajikkeiden perinteisyyttä, rikkautta ja monimuotoisuutta. Ne ovat sopeutuneet hyvin paikallisiin olosuhteisiin, koska kyseinen kasviaineisto on paikallisten viljelijöiden aikojen kuluessa valikoimaa ja lisäämää.

Lajikeprofiili ja pinnanmuodostus saavat aikaan sen, että sadonkorjuuaika yksilöidyllä maantieteellisellä alueella on hyvin pitkä (lokakuusta helmikuuhun). Viljelylohkojen pienen koon vuoksi tuotos on rajallinen. Viljelijä tekee viljelysuunnitelman ja päättää sadonkorjuun alkamisajankohdan kullakin viljelemällään lohkolla sen mukaan, kuinka hänen pieni tuotantonsa kypsyy, jolloin sadonkorjuu on helpompi suunnitella täsmällisemmin. Näin voidaan varmistaa tasaisen kypsien oliivierien jatkuva tasainen toimittaminen tarhoilta murskaamoon ilman välivarastointia, mikä takaa aistinvaraisilta ja fysikaalis-kemiallisilta ominaisuuksiltaan tyypillisen oliiviöljyn tuottamiseen tarvittavan raaka-aineen laadun.

Oliivitarhojen sijainti 300–600 metrin korkeudessa merenpinnasta saa aikaan päivä- ja yölämpötilojen vaihtelun, joka edistää hedelmäisyyteen, kitkeryyteen ja pistävyyteen vaikuttavien aineosien kehittymistä hedelmissä. Karu ja runsaasti aktiivista kalkkia sisältävä maaperä, jossa oliivitarhat yleensä sijaitsevat, on myös aistinvaraisiin erityisominaisuuksiin vaikuttava tekijä.

Tuotantoalueen erityiset ilmasto-olosuhteet ilmenevät sekä lämpötiloissa että sademäärissä. Yksilöidyn alueen vuotuinen sademäärä on melko pieni ja painottuu tyypillisesti kahteen vuodenaikaan: syksyyn ja kevääseen. Sateiden keskittymisellä syksyyn ja kevääseen on suunnattoman positiivinen vaikutus viljelyyn ja jalostettujen oliivien laatuun, koska sade pehmentää niiden aromaattista ja aistinvaraista profiilia. Kevätsateet edistävät puiden versomista, mikä puolestaan vaikuttaa seuraavien vuosien satoihin. Myös Välimeren läheisyydestä johtuvat lauhkeat lämpötilat niin talvella kuin kesälläkin rikastavat aromia, jonka ansiosta Aceite de la Comunitat Valenciana -oliiviöljy saa ainutlaatuiset ominaisuutensa.”

5.5 Valvontaelin (Eritelmän osio I)

Muutetaan valvontaelimen nimi ja postiosoite.

Osion uudelleenlaatimisen syyt:

Valvontaelimen nimi on muuttunut.

Tämä muutos vaikuttaa tuote-eritelmään.

Eritelmän muutos: Osion ”I) Valvontaelin” uusi sanamuoto:

Osion ”I) Valvontaelin” aikaisempi sanamuoto:

”Dirección General de Empresas Agroalimentarias y Pesca Conselleria de Presidencia y Agricultura, Pesca, Alimentación y Agua C/Castán Tobeñas, 77 Complejo administrativo 9 octubre, Edificio B4 Planta 2 46018 Valencia ESPAÑA p. 961247305 Sähköposti: area_calidad@gva.es”

Osion ”I) Valvontaelin” uusi sanamuoto:

”Dirección General de Desarrollo Rural y Política Agraria Común Conselleria de Agricultura, Medio Ambiente, Cambio Climático y Desarrollo Rural Complejo administrativo 9 octubre, Edificio B0 Planta 2 46018 Valencia ESPAÑA p. 961247305 Sähköposti: area_calidad@gva.es”

YHTENÄINEN ASIAKIRJA

”ACEITE DE LA COMUNITAT VALENCIANA”

EU No PDO-ES-0720-AM01 – 1.2.2016

SAN (X) SMM ()

1. Nimi

”Aceite de la Comunitat Valenciana”

2. Jäsenvaltio tai Kolmas Maa

Espanja

3. Maataloustuotteen tai elintarvikkeen kuvaus

3.1 Tuotetyyppi

Luokka 1.5. Rasvat (voi, margariini, öljyt jne.)

3.2 Kuvaus 1 kohdassa nimetystä tuotteesta

Ekstra-neitsytoliiviöljy, joka on saatu yksinomaan oliivipuun (Olea europea L.) seuraavista Valencian alueen kotoperäisiin lajikkeisiin kuuluvista hedelmistä: Farga, Serrana, Morrudas, Villalonga ja Blanqueta. Lajikkeiden osuudet ovat seuraavat: Serrana: 20–40 %; Villalonga: 20–40 %; Farga: 10–25 %; Blanqueta: 10–25 % ja Morrudas: 5–10 %.

Alkuperänimityksellä ”Aceite de la Comunitat Valenciana” suojatulla ekstra-neitsytoliiviöljyllä on seuraavat ominaisuudet:

Ekstra-neitsytoliiviöljy:

— Happopitoisuus: < 0,5 °

— Peroksidiluku: < 15 mekv O2/kg

— K270≤ 0,18

— K232 < 2,50

— Vaha ≤ 250

— Delta K ≤ 0,01

— Öljyhappopitoisuus kokonaisrasvahappopitoisuudesta 60–82 %.

— Linolihappopitoisuus kokonaisrasvahappopitoisuudesta > 8 %.

— Palmitiinihappopitoisuus kokonaisrasvahappopitoisuudesta 7,5–20 %

— Linoleenihappopitoisuus kokonaisrasvahappopitoisuudesta < 1 %.

— Palmitoleiinihappopitoisuus kokonaisrasvahappopitoisuudesta 0,6–2,5 %.

— Maapähkinäöljyhappopitoisuus kokonaisrasvahappopitoisuudesta < 0,6 %.

— Lignoseerihappopitoisuus kokonaisrasvahappopitoisuudesta < 0,2 %.

— Virheiden mediaani = 0.

— Hedelmäisyyden mediaaniarvo > 2,5.

— Pistävyyden mediaaniarvo ≥ 3.

— Kitkeryyden mediaaniarvo ≥ 3

— Hedelmäisyyden mediaaniarvon ja kitkeryyden ja pistävyyden mediaaniarvojen välinen suhteen on annettava tulokseksi arvo, jonka perusteella öljyä voidaan pitää tasapainoisena. Kitkeryyden ja pistävyyden mediaaniarvot eivät missään oloissa ylitä hedelmäisyyden mediaania kahdella yksiköllä.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Oliivilajikkeiden kuvaus:

SERRANA

Kypsä hedelmä on soikea, väriltään mustanvioletti, ja sen kuori on huokoinen. Lajike antaa keskimääräisen tuotoksen, se on kestävä, sietää kuivuutta ja hallaa, mutta on herkkä oliivikärpäselle ja hedelmäruvelle.

Lajike kypsyy varhain ja sen rasvatuotos on hyvä, sitä viljellään pääasiassa Alto Palancian alueella Calderona- ja Espadá-vuorten luonnonpuistossa ja sen lähiympäristössä, joskin sitä tavataan harvinaisempana myös viereisillä alueilla.

FARGA

Lajike on hyvin vanha ja peräisin Castellónin maakunnan pohjoisosasta. Hedelmä on pieni tai keskikokoinen ja muodoltaan pitkulainen ja epäsymmetrinen.

Lajike kypsyy varhain ja antaa keskimääräisen mutta epätasaisen tuotoksen. Rasvatuotos on huomattava, ja lajiketta viljellään Castellónin maakunnan pohjoisosassa Maestrazgon alueella sekä vähäisemmässä määrin myös viereisillä Plana Altan ja Alcalaténin alueilla.

BLANQUETA

Lajike on peräisin Muro de Alcoysta. Sen hedelmä on pyöreä ja kypsänä viininpunainen tai musta.

Sato korjataan varhain, ja rasvatuotos on keskimääräinen.

VILLALONGA

Lajike on peräisin Valencian maakunnan eteläosasta. Suurikokoinen hedelmä on pyöreä, mutta antaa silti hyvän rasvatuotoksen. Kypsä hedelmä on väriltään musta.

Hallalle ja kuivuudelle herkkää lajiketta esiintyy lähes kaikkialla Valencian maakunnassa, suurimmassa osassa Alicanten maakuntaa sekä paikallisesti eri puolilla Castellónin maakuntaa.

MORRUDA

Keskikokoinen hedelmä on väriltään mustanvioletti ja muodoltaan hieman epäsymmetrinen. Rasvatuotos on keskimääräinen. Kestävä lajike antaa alhaisen tuotoksen, joka jakaantuu tasaisesti ympäri Valencian aluetta. Tiettyjä paikkakuntia lukuun ottamatta lajike ei ole erityisen yleinen.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Oliivien viljely ja tuotteen valmistus tapahtuvat 4 kohdassa tarkoitetulla alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Aceite de la Comunitat Valenciana -oliiviöljy voidaan pakata missä tahansa yrityksessä ilman maantieteellisiä rajoituksia.

Öljy on pakattava astioihin, jotka takaavat tuotteen hyvän säilymisen. Ne voivat olla elintarvikekäyttöön soveltuvaa polyeteeniä, lasia, päällystettyä metallia tai keramiikkaa. Ensisijaisesti on käytettävä pakkauksia, jotka suojaavat tuotteen mahdollisimman hyvin valolta, lämmöltä jne.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Tässä eritelmässä kuvatun öljyn päällysmerkinnöissä ja etiketeissä on ehdottomasti oltava maininnat ”Denominación de Origen Protegida” (suojattu alkuperänimitys) ja ”Aceite de la Comunitat Valenciana”.

Tuotteessa on myös oltava vaatimustenmukaisuusmerkki (ns. vastaetiketti), jota ei voida käyttää uudelleen. Se kiinnitetään pakkauslaitoksessa, ja sen avulla voidaan varmistaa tuotteen jäljitettävyys. Näissä vastaetiketeissä on oltava maininta ”Denominación de Origen Protegida Aceite de la Comunitat Valenciana” ja oliiviöljyn tunnus.

4. Maantieteellisen alueen tarkka rajaus

Aceite de la Comunitat Valenciana -oliiviöljyn valmistukseen käytettävien oliivien tuotantoalue käsittää 65 Valencian alueen kuntaa, jotka ovat: Albocàsser, Tirig, La Salzadella, Sant Mateu, Les Coves de Vinromà, Figueroles, Les Useres, San Juan de Moró, Serra Engarzeran, Torre Endomenech, Vall d’Alba, Vilafamés, Ayódar, Fanzara, Almedijar, Altura, Azuébar, Chóvar, Geldo, Navajas, Segorbe, Soneja, Castellnovo, Teresa, Vall d’Almonacid, Viver, Alcudia de Veo, Alfondeguilla, Artana, Tales, Gátova, Casinos, Alcublas, Gestalgar, Sot de Chera, Villar del Arzobispo, Requena, Utiel, Venta del Moro, Ayora, Cortes de Pallas, Anna, Bicorp, Bolbaite, Chella, Enguera, Millares, Navarrés, Font de la Figuera, Moixent, Vallada, Albaida, Beniatjar, Ontinyent, Alfafara, Alqueria d’Aznar, Cocentaina, Millena, Muro d’Alcoi, Alcoi, Biar, Cañada de Biar, Sax, Villena, Banyeres de Mariola ja Onil.

5. Yhteys maantieteelliseen alueeseen

5.1 Maantieteellisen alueen erityisyys

Luontoon liittyvät tekijät

Yksilöidyllä alueella vallitsee tyypillinen Välimeren ilmasto. Sille ovat ominaisia leudot talvet, vähäiset sateet, jotka ajoittuvat enimmäkseen syksyyn ja kevääseen, sekä erittäin kuivat kesät. Välimeren, Iberian niemimaan ja Atlantin valtameren yhteisvaikutus tasaa maantieteellisen alueen ilmastoa. Käytännössä ilmastolliset tekijät ilmenevät erityisen yhdenmukaisina tärkeimpien viljelyvaiheiden eli kukinnan, oliivien kasvamisen loppuvaiheen ja öljypitoisuuden kehittymisen aikana Niiden suhteen sovelletaan seuraavia periaatteita:

— Oliivipuiden tuotantoalueen vuotuiset keskilämpötilat ovat 15–18 °C; vaihtelu talven (7–11 °C) ja kesän (22–26 °C) välillä on huomattavan suuri. Tällaiset lämpötilat ovat suotuisia oliivipuun fenologiselle kehittymiselle.

— Vuoden keskimääräinen sademäärä on 400–500 mm, ja se vaihtelee jonkin verran (erityisen kuivina vuosina 200–300 mm ja enimmillään 700–800 mm). Viime vuosina alueella on ollut havaittavissa huomattavaa sademäärien pienenemistä.

Maaperä on pääosin kalkkikivipitoista, vaikka tietyissä osissa esiintyy myös hiekkakiveä, merkeliä ja kipsikiveä. Mesotsooiselta kaudelta peräisin oleva pohjakerros on yleensä muodostunut pääasiassa liitu- ja jurakautisesta kalkkikivestä, jonka seassa on myös hieman merkeliä ja hiekkakiveä. Viljelymaa on muodostunut uudemmasta sedimenttiaineksesta ja koostuu pääosin Välimeren punaisesta maannostyypistä (Terra Rossa) syntyneestä tertiääri- ja kvartäärikautisesta aineksesta. Se on koostumukseltaan ja rakenteeltaan hyvää, vettä läpäisevää ja soveltuu erinomaisesti oliivinviljelyyn.

Maantieteellisen alueen pinnanmuodostus laskee asteittain Iberian ja Andalusian ylänköjä reunustavilta vuorilta laaksojen kautta itään kohti rannikkoa. Oliivinviljely rajoittuu alueelle, joka sijaitsee 300–600 metrin korkeudessa merenpinnasta, koska erityisesti sitrushedelmien tehoviljelyyn käytetyt keinokastellut hedelmätarhat ovat levittäytyneet rannikolta länteen päin, minkä takia oliivipuun vaatimat ympäristöolosuhteet ovat hyvin yhdenmukaiset yksilöidyllä maantieteellisellä alueella. Iberian niemimaan itäosan maatalousmaisemaa, joka on kuivaa metsämaata (”arbolado de secano”), hallitsevat suurimmaksi osaksi oliivipuu, mantelipuu ja johanneksenleipäpuu.

Inhimilliset tekijät

Oliivipuita esiintyi Valencian alueella jo roomalaisajalla yli kaksi vuosituhatta sitten. Sen viljelystä on säilynyt jälkiä Maestrazgo de Castellónin alueella Roomasta Cádiziin kulkevan Via Augustan varrella. Alueella tavataan edelleen useita yli tuhannen vuoden ikäisiä oliivipuita, joihin on helppo käydä tutustumassa. Siitä on kiittäminen Maestrazgon osuuskuntien käynnistämää aloitetta, joka tarjoaa matkailijoille useampia reittejä, jotka kertovat oliivipuun tuhatvuotisesta historiasta.

On syytä korostaa myös kasvitieteilijä Cavanillesin työpanosta teoksessa ”Observaciones sobre la Historia Natural, Geografía, Agricultura, población y frutos del Reino de Valencia” (1795–1797). Hänen havaintonsa maataloudesta ja erityisesti oliivinviljelystä ja oliiviöljyn valmistuksesta ovat erittäin mielenkiintoisia ja koskevat koko Valencian tuotantoaluetta. Oliiviöljyn nimitykseen ja oliivinviljelyyn viitataan useammassa yhteydessä.

Oliivinviljely on vahvasti juurtunut kaikkien niiden alueiden elinkeinoelämään, joilla sitä harjoitetaan. Tämä johtuu pääasiassa viljelyn jatkuvasta luonteesta. Sen ympärille on kehittynyt kokonainen maatalousteollisuus- ja talousjärjestelmä, joka on edesauttanut maaseutualueiden sosiaalis-taloudellista kehitystä mahdollistamalla ympäristöllisesti kestävän viljelyn säilymisen alueilla, joiden ilmasto- ja maaperäolosuhteet eivät sovellu muunlaiseen tuotantoon.

Yksilöidyn maantieteellisen alueen viljelylohkojen jakautuminen on säilynyt aivan erityisenä. Erittäin pieni tilakoko, jyrkillä rinteillä sijaitsevat lohkot, vaikeat kulkuyhteydet, kiviaitojen rajaamat pengerretyt viljelmät, uhkaava aavikoituminen ja metsäpalot, suhteellisen köyhä, vähän orgaanisia aineksia sisältävä ja heikosti vettä pidättävä maaperä ovat kaikki tekijöitä, joiden perusteella oliivipuulla on yksilöidyn maantieteellisen alueen ekosysteemin säilymisen kannalta ratkaisevan tärkeä ympäristöllinen merkitys.

Yksilöidyn maantieteellisen alueen viljelymaan käyttötapa vastaakin pienviljelyyn ilman keinokastelua perustuvaa maatalousmallia; oliiviöljyn tuotanto tapahtuu yleensä osuuskuntien puitteissa, ja oman kulutuksen osuus on suuri. Viljelijöiden tekninen osaaminen on suurelta osin kulkenut perintönä perheessä.

Maantieteellisen alueen ilmasto-, maaperä-, ympäristö- ja väestöolosuhteiden sekä alueen oliivipuiden fenologisen kehityksen perusteella voidaan todeta, että yksilöity maantieteellinen alue on yhdenmukainen kokonaisuus, jolla vallitsevat ekologisesti samanlaiset oliivinviljelyedellytykset.

Tutkimuksessa todetaan, että oliiveja kasvatetaan yhtenäisissä ekologissa olosuhteissa koko yksilöidyllä maantieteellisellä alueella.

5.2 Tuotteen erityisyys

Aceite de la Comunitat Valenciana -oliiviöljyn erityisyys perustuu ennen muuta sen lajikekoostumukseen. Farga, Serrana, Morrudas, Villalonga ja Blanqueta ovat yksilöidyn maantieteellisen alueen kotoperäisiä lajikkeita. Niistä saadaan öljyä, jonka ominaisuudet ovat ainutkertaiset niin rasvahappokoostumuksen kuin aistinvaraisten ominaisuuksienkin suhteen.

Yksilöidyltä maantieteelliseltä alueelta saadaan oliiviöljyä, jonka rasvahappokoostumus on hyvin tasapainoinen ja jossa öljyhapon, linolihapon ja linoleenihapon osuus on suhteellisen suuri.

Tämän vuoksi Aceite de la Comunitat Valenciana -oliiviöljyn tyydyttymättömien ja tyydyttyneiden rasvahappojen välinen suhde on hyvin korkea.

Aistinvaraisesti tämän oliiviöljyn aromaattinen kirjo ja monipuolisuus on mitä laajin. Hedelmäisyyden aste on yli 2,5, joka on mieto tai keskivahva, ja siinä tuntuvat vihreiden oliivien, mantelin, vihreiden lehtivihannesten, sitrushedelmien, banaanin ja ruohon aromit. Pistävyyden ja kitkeryyden arvot ovat yli 1,5. Kitkeryyden ja pistävyyden mediaaniarvot eivät missään oloissa ylitä hedelmäisyyden mediaania kahdella yksiköllä, joten öljy on aina tasapainoista. Aiemmin todetun perusteella hedelmäisyyden sekä kitkeryyden ja pistävyyden mediaanien välinen suhde tekee öljystä tasapainoisen.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Tärkeimmät tekijät, jotka antavat Aceite de la Comunitat Valenciana -oliiviöljylle ainutlaatuiset ominaisuudet ja osoittavat tuotteen laadun ja maantieteellisen alueen välisen yhteyden, on esitetty seuraavassa:

Farga, Serrana, Morrudas, Villalonga ja Blanqueta ovat yksilöidyn maantieteellisen alueen kotoperäisiä lajikkeita. Ne edustavat kyseisellä alueella Iberian niemimaan itäosalle tyypillistä lajikkeiden perinteisyyttä, rikkautta ja monimuotoisuutta. Ne ovat sopeutuneet hyvin paikallisiin olosuhteisiin, koska kyseinen kasviaineisto on paikallisten viljelijöiden aikojen kuluessa valikoimaa ja lisäämää.

Lajikeprofiili ja pinnanmuodostus saavat aikaan sen, että sadonkorjuuaika yksilöidyllä maantieteellisellä alueella on hyvin pitkä (lokakuusta helmikuuhun). Viljelylohkojen pienen koon vuoksi tuotos on rajallinen. Viljelijä tekee viljelysuunnitelman ja päättää sadonkorjuun alkamisajankohdan kullakin viljelemällään lohkolla sen mukaan, kuinka hänen pieni tuotantonsa kypsyy, jolloin sadonkorjuu on helpompi suunnitella täsmällisemmin. Näin voidaan varmistaa tasaisen kypsien oliivierien jatkuva tasainen toimittaminen tarhoilta murskaamoon ilman välivarastointia, mikä takaa aistinvaraisilta ja fysikaalis-kemiallisilta ominaisuuksiltaan tyypillisen oliiviöljyn tuottamiseen tarvittavan raaka-aineen laadun.

Oliivitarhojen sijainti 300–600 metrin korkeudessa merenpinnasta saa aikaan päivä- ja yölämpötilojen vaihtelun, joka edistää hedelmäisyyteen, kitkeryyteen ja pistävyyteen vaikuttavien aineosien kehittymistä hedelmissä.

Karu ja runsaasti aktiivista kalkkia sisältävä maaperä, jossa oliivitarhat yleensä sijaitsevat, on myös aistinvaraisiin erityisominaisuuksiin vaikuttava tekijä.

Tuotantoalueen erityiset ilmasto-olosuhteet ilmenevät sekä lämpötiloissa että sademäärissä. Yksilöidyn alueen vuotuinen sademäärä on melko pieni ja painottuu tyypillisesti kahteen vuodenaikaan: syksyyn ja kevääseen. Sateiden keskittymisellä syksyyn ja kevääseen on suunnattoman positiivinen vaikutus viljelyyn ja jalostettujen oliivien laatuun, koska sade pehmentää niiden aromaattista ja aistinvaraista profiilia. Kevätsateet edistävät puiden versomista, mikä puolestaan vaikuttaa seuraavien vuosien satoihin. Myös Välimeren läheisyydestä johtuvat lauhkeat lämpötilat niin talvella kuin kesälläkin rikastavat aromia, jonka ansiosta Aceite de la Comunitat Valenciana -oliiviöljy saa ainutlaatuiset ominaisuutensa.

Tuote-eritelmän julkaisutiedot

(tämän asetuksen 6 artiklan 1 kohdan toinen alakohta)

http://www.agricultura.gva.es/pc_aceitecomunitatvalenciana

(1) EUVL L 343, 14.12.2012, s. 1.